《朱炼师洪崖丹井歌》
元代·范梈

城西山，相钩连，隔水照见蔚蓝天，中有芙蓉碧崭然。

真人手持绿玉杖，瀛洲一去茫无边。谷岩历落挂飞斗，楼阁崔巍凌紫烟。

古松当道石作根，松下寒濑萦潺湲。百花尽绕诸峰前，前有神龙藏九渊。

赤鳞蜿蜒过千尺，四海丰登长晏眠。尧舜在上位，佐命皆惠宣。

岂如秦汉主，烧丹学飞仙。白玉之牒黄金编，楼船美人去不旋。

穷极耳目欲，思比赤松肩。焉知清静化，乃可与长年。

作者简介：范梈（pēng）（1272—1330）元代官员、诗人，与虞集、杨载、揭傒斯齐被誉为“元诗四大家”。字亨父，一字德机，人称文白先生，清江（今江西樟树）人。历官翰清江林院编修、海南海北道廉访司照磨、福建闽海道知事等职，有政绩，后以疾归。其诗好为古体，风格清健淳朴，用力精深，有《范德机诗集》。